Turkmanistonning yangi prezidenti hukumatni iste'foga chiqardi

19 mart kuni lavozimga kirishgan Turkmanistonning yangi prezidenti Serdar Berdimuhamedov hukumat iste'fosi haqidagi farmonni imzoladi. Bu haqda “Orient” nashri xabar berdi.
Unga ko'ra, Vazirlar Mahkamasi konstitutsiyaga muvofiq to'liq tarkibda lavozimidan ozod etilgan. Shu bilan birga, vazirlar yangi hukumat tuzilgunga qadar o'z vazifalarini bajarishda davom etadi.
Avvalroq Serdar Berdimuhamedov Turkmaniston prezidenti lavozimiga kirishgani xabar qilingandi. Turkmaniston poytaxtidagi Ruhiyat saroyida yangi saylangan prezidentning inauguratsiya marosimi bo'lib o'tgan. Qonunga muvofiq, tadbirda parlamentning har ikki palatasi deputatlari, hukumat a'zolari, harbiy va huquqni muhofaza qiluvchi idoralar, Markaziy saylov komissiyasi, mahalliy hokimiyat organlari, jamoatchilik vakillari hamda boshqa taklif etilgan shaxslar ishtirok etgan.
Marosimda Serdar Berdimuhamedov qasamyod qabul qilgan, unga davlat rahbarining guvohnomasi topshirilgan. U yetti yil muddatga Turkmanistonni boshqaradi.
Ma'lumot uchun, Gurbanguli Berdimuhamedovning o'g'li saylovda 72,9 foiz ovoz to'plagan. Serdar Berdimuhamedov 1981 yilda tug'ilgan. S.A.Niyozov nomidagi Turkmaniston qishloq xo'jaligi universitetini muhandis-texnik mutaxassisligi bo'yicha tamomlagan.
U 2008–2011 yillarda Rossiya TIV Diplomatik akademiyasida, 2011–2013 yillarda Jenevada xavfsizlik siyosati markazida tahsil olgan hamda Evropa va xalqaro xavfsizlik bo'yicha mutaxassis bo'lgan. 2018 yilning mart oyida Serdar Berdimuhamedov tashqi ishlar vaziri o'rinbosari etib tayinlangan. O'sha paytda u Turkmaniston majlisi (parlamenti) deputati etib qayta saylangan.
2019 yilning yanvarida Serdar Berdimuhamedov tashqi ishlar vaziri o'rinbosari lavozimidan ozod etilgan va Axal viloyati hokimi o'rinbosari etib tayinlangan. 2019 yilning iyun oyida u viloyat hokimi o'rinbosari lavozimidan ozod etilib, ushbu viloyatning hokimi etib tayinlangan. 2020 yil fevraldan Turkmaniston sanoat va qurilish, ishlab chiqarish vaziri lavozimida ishlagan.2021 yil fevraldan boshlab u bosh vazir o'rinbosari lavozimida faoliyat yuritib kelmoqda. Serdar Berdimuhamedov, shuningdek, Axalteke yilqichilik xalqaro uyushmasi va “Turkman Alabay” xalqaro uyushmasiga rahbarlik qiladi.